MUŠKARCA koji je u srijedu na zagrebačkoj Zavrtnici napao dvojicu romskih dječaka zbog uništavanja drvene klupe zagrebačka policija osumnjičila je za pokušaj nanošenja teških tjelesnih ozljeda.

Podsjetimo, napad se dogodio u srijedu oko 17 sati, a pojavljivale su se informacije da je muškarac dvojicu dječaka starih 13 i 14 godina uz uvrede napao palicom praktički bez ikakvog razloga.

No policija je sada objavila nove detalje kako je došlo do napada.

Novi detalji: Uništavali klupicu, nakon svađe s muškarcem otišli pa se vratili i nastavili uništavati klupicu

Incident se, prema policijskom izvješću, dogodio u srijedu poslijepodne, nakon što je osumnjičeni 63-godišnjak rekao dvojici maloljetnika u parku ispred stambene zgrade u kojoj živi da ne uništavaju drvenu klupicu.

Potom je, kažu, između njega i njih uslijedilo međusobno dobacivanje i obostranog vrijeđanja te su maloljetnici otišli. Nedugo nakon toga vratili su se u parkić, gdje su nastavili uništavati drvenu klupicu pa je 63-godišnjak došao do njih i fizički ih napao, utvrdila je policija.

Tekst se nastavlja ispod oglasa

Liječnička pomoć lakše ozlijeđenim maloljetnicima pružena je u Klinici za dječje bolesti u Zagrebu, dok je osumnjičeni muškarac predan pritvorskom nadzorniku.

Pretukao ih palicom

Prema pisanju medija riječ je o dvojici romskih dječaka u dobi od 13, odnosno 14 godina. Pozivajući se na izjave napadnutih dječaka i roditelja, naveli su da su na području Zavrtnice čekali pred trgovinom djevojke kad je na njih s balkona počeo vikati 63-godišnjak da se gube jer tu ne pripadaju. Dječaci su mu navodno odgovorili da čekaju cure te da će otići za minutu, ali ih je muškarac potom napao s predmetom nalik teleskopskoj palici.

Muškarca je policija kazneno prijavila za pokušaj nanošenja teških tjelesnih ozljeda vjerojatno upravo zbog palice koju je koristio.